b'\n_START_ARTICLE_\nCristoforo Buondelmonti\n_START_SECTION_\nMatkailua Kreikan saaristossa\n_START_PARAGRAPH_\nBuondelmonti matkusti yhteens\xc3\xa4 seitsem\xc3\xa4n vuotta V\xc3\xa4limerell\xc3\xa4. Rodoksen saari toimi h\xc3\xa4nen \xe2\x80\x9dtukikohtanaan\xe2\x80\x9d. Vuonna 1415 Buondelmonti l\xc3\xa4hti kiertelem\xc3\xa4\xc3\xa4n Egeanmerelle. H\xc3\xa4n vieraili erilaisten laivojen, jopa merirosvolaivojen, mukana muun muassa Kreetalla vuonna 1415, \xc3\x81ndroksella ja \xc3\x8dmbroksella vuonna 1419 sek\xc3\xa4 Athoksella. Kreetan saarella h\xc3\xa4n vietti miltei 11 viikkoa. Kreetalle h\xc3\xa4n palasi viel\xc3\xa4 vuosina 1417 ja 1418. Ollessaan kerran matkalla Rodokselta Ch\xc3\xadokselle, haaksirikkoutui Buondelmonti matkakumppaneineen autiolle Fo\xc3\xbarnoin saarelle. Buondelmonti palasi takaisin Rodokselle vuonna 1420. Vuonna 1422 tai toisen l\xc3\xa4hteen mukaan jo vuonna 1420 Buondelmonti k\xc3\xa4vi Konstantinopolissa. H\xc3\xa4n palasi j\xc3\xa4lleen vuonna 1423 Rodokselle. Buondelmonti jatkoi matkailua saaristossa, kunnes vuonna 1430 h\xc3\xa4n kuoli._NEWLINE_Buondelmonti kirjoitti Rodoksella matkoistaan teoksen, joka tunnetaan nimell\xc3\xa4 Librum insularum Archipelagi. H\xc3\xa4n l\xc3\xa4hetti k\xc3\xa4sikirjoituksen vuonna 1422 italialaiselle kardinaali Giordano Orsinille. Kuitenkaan k\xc3\xa4sikirjoitusta ei julkaistu viel\xc3\xa4 pitkiin aikoihin ja sit\xc3\xa4 kopioitiin 1400- ja 1500-lukujen aikana useita kappaleita. Vasta vuonna 1824 sveitsil\xc3\xa4inen Gabriel Rudolf Ludwig von Sinner julkaisi teoksen.'